FI Euroopan unionin virallinen lehti C 6/18

KERTOMUS

ENIAC-yhteisyrityksen tilinpäätöksestä varainhoitovuodelta 2011 sekä yhteisyrityksen vastaukset

2013/C 6/03

JOHDANTO

1. Eurooppalainen yhteisyritys (jäljempänä ’ENIAC-yhteisyritys’) perustettiin Brysseliin joulukuussa 2007 (1) kymmenen vuoden ajanjaksoksi nanoelektroniikka-alan yhteisen teknologia-aloitteen toteuttamiseksi.

2. Yhteisyrityksen keskeisenä tavoitteena on määritellä ja toteuttaa tutkimusohjelma nanoelektroniikka-alan avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä näin mahdollistaa uusien markkinoiden ja yhteiskunnallisten sovellusten syntyminen (2).

3. Yhteisyrityksen perustajaosakkaita ovat Euroopan unioni, jota edustaa komissio, sekä osakasmaat Alankomaat, Belgia, Espanja, Irlanti, Italia, Kreikka, Portugali, Puola, Ranska, Ruotsi, Saksa, Viro ja Yhdistynyt kuningaskunta ja AENEAS-järjestö (Association for European Nanoelectronics Activities). Muut jäsenvaltiot ja assosioituneet maat sekä mitkä tahansa muut maat tai oikeussubjektit voivat tulla ENIAC-yhteisyrityksen osakkaaksi, jos ne kykenevät osallistumaan huomattavalla rahoitusosuudella yhteisyrityksen tavoitteiden saavuttamiseen.

4. EU rahoittaa ENIAC-yhteisyrityksen juoksevia kuluja ja tutkimustoimia tutkimuksen seitsemännen puiteohjelman talousarviosta (3) enintään 450 miljoonalla eurolla. AENEAS osallistuu yhteisyrityksen juoksevien kulujen rahoitukseen enintään 30 miljoonalla eurolla. ENIAC-osakasvaltioiden on osallistuttava juoksevien kulujen kattamiseen luontaissuorituksin (helpottamalla hankkeiden toteuttamista) ja suorittamalla rahoitusosuuksia, joiden kokonaismäärä on EU:n rahoitusosuuteen nähden vähintään 1,8-kertainen. Luontaissuorituksia vaaditaan myös hankkeisiin osallistuvilta tutkimusorganisaatioilta. Tutkimushankkeissa mukana olevien organisaatioiden on osallistuttava kulujen kattamiseen luontaissuorituksin, jotka vastaavat arvoltaan vähintään komission ja osakasvaltioiden osuutta.

5. Yhteisyrityksestä tuli taloudellisesti itsenäinen 26. heinäkuuta 2010.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastusmenetelmät, tapahtumien testaamisen yhteisyrityksen tasolla ja valvontajärjestelmien keskeisten menettelyiden arvioinnin. Tämän lisäksi tilintarkastustuomioistuin hyödyntää muiden tarkastajien työhön perustuvaa todentavaa aineistoa (kun relevanttia aineistoa on saatavilla) ja analysoi johdon antamia tietoja.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan mukaisesti ENIAC-yhteisyrityksen tilinpäätöksen (4), joka sisältää ”tilinpäätösasiakirjat” (5) ja ”selvityksen talousarvion toteuttamisesta” (6)31. joulukuuta 2011 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

8. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 185 artiklan 2 kohdan mukaisesti (7).

Johdon vastuu

9. Tulojen ja menojen hyväksyjänä toimitusjohtaja toteuttaa tulot ja menot sisältävää talousarviota yhteisyrityksen varainhoitoa koskevien säännösten mukaisesti (8) omalla vastuullaan ja hyväksyttyjen määrärahojen rajoissa. Toimitusjohtajan vastuulla on kehittää (9) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (10), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tarkastajan vastuu

10. Tilintarkastustuomioistuimen vastuulla on antaa tarkastuksensa perusteella tarkastuslausuma yhteisyrityksen tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

11. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) mukaisesti (11). Kyseisissä standardeissa edellytetään, että tilintarkastustuomioistuin noudattaa eettisiä ja ammatillisia ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

12. Tilintarkastustuomioistuimen tarkastuksen osana toteutetaan menettelyjä, joiden tarkoituksena on saada todentavaa aineistoa tilinpäätökseen sisältyvistä määristä ja tilinpäätöstiedoista sekä tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita sovellettavat menettelyt sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

13. Tilintarkastustuomioistuin katsoo, että saatu todentava aineisto on riittävä ja sopiva jäljempänä esitettävien lausumien perustaksi

Lausuma tilien luotettavuudesta

14. Tilintarkastustuomioistuin katsoo, että yhteisyrityksen tilinpäätös antaa olennaisilta osiltaan oikeat ja riittävät tiedot yhteisyrityksen taloudellisesta asemasta 31. päivältä joulukuuta 2011 sekä toimien tuloksista ja rahavirroista päättyneeltä varainhoitovuodelta yhteisyrityksen varainhoitoa koskevien säännösten mukaisesti.

Perustelut huomautuksia sisältävälle lausumalle tilien perustana olevien toimien laillisuudesta ja asianmukaisuudesta

15. Hallintoneuvosto hyväksyi 18. marraskuuta 2010 tekemällään päätöksellä yhteisyrityksen jälkitarkastusstrategian (12). Kyseessä on keskeinen valvontamenettely (13), jonka avulla arvioidaan tilien perustana olevien toimien laillisuutta ja asianmukaisuutta. Vuonna 2011 suoritetut maksut olivat määrältään 6,8 miljoonaa euroa. Ne liittyivät kansallisten rahoitusviranomaisten hyväksytyistä kuluista antamiin todistuksiin. Maksujen osuus kaikista toimintaan liittyvistä maksuista oli 45 prosenttia. Jälkitarkastusstrategiaa alettiin toteuttaa vuonna 2011.

16. Hankkeita koskevien menoilmoitusten tarkastukset on annettu osakasvaltioiden kansallisten rahoitusviranomaisten tehtäväksi. Kansallisten rahoitusviranomaisten kanssa tehdyissä hallinnollisissa sopimuksissa ei täsmennetä jälkitarkastuksiin liittyviä käytännön järjestelyjä. Tarkastuksen päättymiseen mennessä (syyskuussa 2012) yhteisyritys ei ollut vielä saanut riittävästi tietoja kansallisten rahoitusviranomaisten tarkastusstrategioista (14) eikä se pystynyt arvioimaan, saadaanko jälkitarkastusstrategian avulla riittävä varmuus tilien perustana olevien toimien laillisuudesta ja asianmukaisuudesta (15). Kansalliset rahoitusviranomaiset eivät myöskään olleet toimittaneet jälkitarkastuksia vuoden 2011 loppuun mennessä maksettujen avustusten osalta.

17. Yhteisyrityksen jälkitarkastusstrategian täytäntöönpanosta saatavilla olevien tietojen pohjalta ei ole mahdollista todeta, toimiiko kyseinen keskeinen valvontamenettely vaikuttavasti.

Huomautuksia sisältävä lausuma tilien perustana olevien toimien laillisuudesta ja asianmukaisuudesta

18. Tilintarkastustuomioistuin katsoo, että huomautuksia sisältävän tarkastuslausuman antamista perustelevissa kohdissa 15–17 esitettyjen seikkojen mahdollisia vaikutuksia lukuun ottamatta yhteisyrityksen 31. päivänä joulukuuta 2011 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

19. Jäljempänä kohdissa 20–33 esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

Talousarvion toteuttaminen

20. Varainhoitovuoden 2011 lopulliseen talousarvioon sisältyi 66 miljoonaa euroa maksusitoumusmäärärahoja ja 35 miljoonaa euroa maksumäärärahoja. Käytettävissä olevien maksusitoumusmäärärahojen käyttöaste oli 97 prosenttia ja maksumäärärahojen käyttöaste 48 prosenttia (16). Toimintaan käytettävissä olevista 63,6 miljoonan euron maksusitoumusmäärärahoista 20,1 miljoonaa euroa pantiin täytäntöön kokonaissitoumuksen kautta vuoden 2011 ensimmäistä ehdotuspyyntöä varten ja 42,2 miljoonaa euroa pantiin täytäntöön kokonaissitoumuksen kautta vuoden 2011 toista ehdotuspyyntöä varten.

21. Tarkastuksessa ilmeni, että asianmukaiset menettelyt puuttuivat ja valvonta oli heikkoa käyttämättömien määrärahojen vapauttamisen yhteydessä. Määrärahoja, jotka olisi pitänyt panna täytäntöön vuoden 2010 loppuun ja vuoden 2011 loppuun mennessä, oli vapautettu tammikuussa 2012. Toimintaa koskevassa vuoden 2010 budjettikohdassa olevaa käyttämätöntä 2,8 miljoonan euron kokonaissitoumusta, jonka viimeinen täytäntöönpanopäivä oli 31. joulukuuta 2011, ei ollut vapautettu.

Ehdotuspyyntömenettelyt

22. Vuosina 2008, 2009 ja 2010 järjestettyjen ehdotuspyyntöjen seurauksena tehtiin yhteensä 107,9 miljoonan euron avustussopimukset, jotka vastaavat 25:tä prosenttia tutkimustoimiin osoitettavan EU:n rahoitusosuuden enimmäismäärästä (17). Vuonna 2011 käynnistettiin kaksi 62,3 miljoonan euron ehdotuspyyntömenettelyä, mutta avustussopimusten teko oli kesken. Vuonna 2012 käynnistettiin kaksi muuta ehdotuspyyntömenettelyä, joiden kohdalla oli kyse 84,5 miljoonan euron määrästä. Vuonna 2013 olisi käynnistettävä 185,3 miljoonan euron ehdotuspyyntömenettely (42 prosenttia), jotta käytettävissä oleva 440 miljoonan euron suuruinen EU:n rahoitusosuus saataisiin käytettyä kokonaisuudessaan.

YHTEISYRITYKSEN VALVONTAJÄRJESTELMIIN SISÄLTYVIÄ KESKEISIÄ VALVONTAMENETTELYJÄ KOSKEVAT HUOMAUTUKSET

23. Yhteisyritys ei ole vielä pannut täysimääräisesti täytäntöön vaikuttavia ja tehokkaita sisäisen valvonnan menettelyjä ja varainhoidon tietojärjestelmiä. Tästä aiheutui taloudellisessa raportoinnissa merkittäviä virheitä ja viipeitä, joiden osalta tilanne korjattiin ennen tilinpäätöksen hyväksymistä.

24. Yhteisyrityksen tilinpitäjä validoi rahoitus- ja kirjanpitojärjestelmät (ABAC ja SAP) 20. joulukuuta 2010. Siitä huolimatta hän ei ollut vielä vuonna 2011 validoinut järjestelmien perustana olevia toimintaprosesseja, joiden kautta taloudellisia tietoja saadaan. Validoimatta oli muun muassa toimintaprosessi, jonka avulla kansallisilta rahoitusviranomaisilta saadaan taloudellisia tietoja hyväksytyistä menoilmoituksista ja menoilmoitusten perusteella suoritetuista maksuista.

MUUT KYSYMYKSET

Sisäisen tarkastuksen valmiudet ja komission sisäisen tarkastuksen osasto

25. ENIACin perustamista koskevan neuvoston asetuksen 6 artiklan 2 kohdassa säädetään, että yhteisyrityksellä on oltava sisäisen tarkastuksen toiminto. Tätä sisäisen valvonnan järjestelmän tärkeää osa-aluetta ei ollut kuitenkaan perustettu vielä vuoden 2011 loppuun mennessä.

26. Komission sisäisen tarkastuksen osasto suoritti riskinarvioinnin vuonna 2011. Hallintoneuvostolle esiteltiin 22. marraskuuta 2011 hyväksyntää varten riskinarvioinnin tuloksiin perustuva strateginen tarkastussuunnitelma vuosille 2012–2014.

27. Hallintoneuvosto hyväksyi 18. marraskuuta 2010 komission sisäisen tarkastuksen osaston toimenkuvauksen. Yhteisyrityksen varainhoitoa koskeviin säännöksiin ei kuitenkaan ole sisällytetty puiteasetuksen säännöstä (18), joka koskee komission sisäisen tarkastajan toimivaltuuksia.

ENIAC-osakasvaltioiden osuudet

28. ENIAC-yhteistyöyrityksen yhtiöjärjestyksessä määrätään, että ENIAC-osakasvaltioiden rahoitusosuudet ovat yhteismäärältään vähintään 1,8-kertaiset (19) EU:n rahoitusosuuteen verrattuna, ja yhteisyrityksen avustusten osuus voi olla enintään 16,7 prosenttia hankkeiden tukikelpoisten kulujen kokonaismäärästä. Ensimmäisten viiden ehdotuspyynnön yhteydessä ENIAC-osakasvaltioiden rahoitusosuus oli 1,55-kertainen EU:n rahoitusosuuteen verrattuna.

29. Vastoin ENIAC-yhteisyrityksen yhtiöjärjestystä (20), Kreikka käyttää EU:n rakennerahastovaroja maksaessaan omia kansallisia osuuksiaan ENIAC-hankkeiden kreikkalaisille edunsaajille (21) sen sijaan, että se myöntäisi kansallista rahoitusta. Yhteisyritys antoi Kreikan jatkaa osallistumista ENIAC-hankkeisiin, mutta yhteisyritys ei tarjoa rahoitusta kreikkalaisille edunsaajille, sillä yhteisrahoitus muusta EU:n rahoituslähteestä ei ole sallittua (22).

Vuotuinen toimintakertomus

30. Yhteisyrityksen yhtiöjärjestyksen 19 artiklan 4 kohdan ja yhteisyrityksen varainhoitoa koskevien säännösten 40 artiklan mukaan toimitusjohtaja laatii vuotuisen toimintakertomuksen. Vuotuisessa toimintakertomuksessa on käsiteltävä toiminnan tuloksia asetettuihin tavoitteisiin nähden, toiminnan riskejä, annettujen resurssien käyttöä sekä sisäisen valvonnan järjestelmän tehokkuutta ja vaikuttavuutta. Siinä on myös vahvistettava, että kertomuksen sisältämät tiedot antavat oikean ja riittävän kuvan, jollei yksittäisistä tulo- tai menoaloista annetuissa varaumissa ole toisin ilmoitettu.

31. Vuosittaisessa toimintakertomuksessa ei esitetä arviota sisäisen valvonnan järjestelmän tehokkuudesta ja vaikuttavuudesta. Vuotuisessa toimintakertomuksessa havaittiin seuraavat puutteet: — Jälkitarkastusstrategian täytäntöönpanosta ei annettu riittävästi tietoja. Tietojen perusteella ei voitu päätellä, toimiiko kyseinen keskeinen valvontamenettely vaikuttavalla tavalla. Tästä olisi ollut syytä esittää varaus. — Tilinpitäjän suorittamasta varainhoito- ja kirjanpitojärjestelmien osittaisesta validoinnista ei annettu tietoja. Tilinpitäjä on validoinut järjestelmistä ainoastaan yhteisyrityksen suoran valvonnan alaisen osan, mutta ei niitä järjestelmiä, joiden kautta saadaan tietoa kansallisilta rahoitusviranomaisilta (ks. kohta 24). — Kirjanpidossa ja taloudellisessa raportoinnissa havaituista valvontapuutteista ei esitetty varaumaa (ks. kohta 23).

Aiemmin esitettyjen huomautusten seuranta

32. Vuoden 2011 aikana yhteisyritys laati toiminnan jatkuvuutta koskevan suunnitelman ja edistyi tietotekniikan turvallisuusperiaatteiden vakiinnuttamisessa. Palautumissuunnitelman loppuunsaattaminen vaatii vielä lisätyötä.

33. Yhteisyrityksen ja isäntävaltiona toimivan Belgian välillä tehtiin 2. helmikuuta 2012 sopimus (23) toimistotiloista, etuoikeuksista ja vapauksista sekä muusta Belgian yhteisyritykselle antamasta tuesta.

Tilintarkastustuomioistuin on hyväksynyt tämän kertomuksen Luxemburgissa 15. marraskuuta 2012 pidetyssä kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 72/2008, annettu 20 päivänä joulukuuta 2007, ENIAC-yhteisyrityksen perustamisesta (EUVL L 30, 4.2.2008, s. 21).

(2) Liitteessä esitetään tiedotustarkoituksessa yhteenveto yhteisyrityksen vastuualueista, toiminnoista ja resursseista.

(3) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(4) Tilintarkastustuomioistuin vastaanotti alustavan tilinpäätöksen 30. maaliskuuta 2012. Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta.

(5) Tilinpäätös sisältää taseen, tuloslaskelman, rahavirtalaskelman, nettovarallisuuden muutoksia koskevan laskelman sekä tilinpäätöksen liitetiedot, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää talousarvion toteutumalaskelman liitteineen.

(7) EYVL L 248, 16.9.2002, s. 1.

(8) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(9) Asetus (EY, Euratom) N:o 2343/2002, 38 artikla.

(10) EU:n elinten tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 ja 2 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan yhteisyrityksen varainhoitoa koskeviin säännöksiin.

(11) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(12) ENIAC-yhteisyrityksen jälkitarkastusstrategian mukaan yhteisyrityksen on hankittava riittävästi tietoja ENIAC-osakasvaltioissa sovelletuista jälkitarkastusmenettelyistä, jotta se voi arvioida kansalliset menettelyt ja sen, miten hyvin niiden avulla saadaan riittävä varmuus ENIAC-yhteisyrityksen hankkeisiin liittyvien toimien asianmukaisuudesta ja laillisuudesta.

(13) Asetuksen (EY) N:o 72/2008 12 artiklan mukaan yhteisyrityksen ”on varmistettava, että osakkaiden taloudelliset edut suojataan asianmukaisesti suorittamalla tai mahdollistamalla tarvittavat sisäiset ja ulkopuoliset tarkastukset”. Lisäksi artiklassa säädetään, että ”yhteisyritys tekee paikan päällä selvityksiä ja tilintarkastuksia ENIAC-yhteisyrityksen julkisen rahoituksen saajien keskuudessa. Tällaiset selvitykset ja tarkastukset tekee joko ENIAC-yhteisyritys suoraan tai jokin ENIAC-osakasvaltio sen puolesta.”

(14) Yhteisyritys oli saanut tarkastusstrategioita koskevia tietoja seitsemältä kaikkiaan 22 kansallisesta rahoitusviranomaisesta. Seitsemän kansallisen rahoitusviranomaisen osalta saatu aineisto ei useimmissa tapauksissa riitä siihen, että yhteisyritys voisi sen perusteella arvioida kansalliset menettelyt, sillä käytännön tarkastusjärjestelyistä (esim. tarkastuksen lähestymistapa ja menetelmät, otoksen koko, kansallisten rahoitusviranomaisten suorittamien tarkastusten luonne) ei anneta tarkkoja tietoja.

(15) Euroopan komission sisäisen tarkastuksen osasto on arvioinut ENIACin osakasvaltioiden tarkastusstrategiat. Se totesi kesäkuussa 2012, että jälkitarkastusstrategian avulla ei pystytty hankkimaan tarvittavia tietoja, joiden perusteella saataisiin riittävä varmuus. Näin ollen jälkitarkastusstrategiaa on tarkistettu ja tapahtumat testataan otannan perusteella; kansallisia rahoitusviranomaisia vaaditaan ilmoittamaan tarkat tiedot toimitetuista tarkastuksista.

(16) Toimintamaksujen suhteellisen alhainen toteuttamisaste selittyy sillä, että ENIACin maksujen käynnistymisen edellyttämä kansallisten viranomaisten todistus saatiin myöhään ja jäsenvaltioiden tasolla ilmenee viipeitä kansallisten avustussopimusten allekirjoittamisessa.

(17) Asetuksen (EY) N:o 72/2008 5 artiklan ja kyseisen asetuksen liitteessä olevan 11 artiklan 5 kohdan mukaan EU:n enimmäisosuus yhteisyrityksen rahoituksesta, jolla katetaan juoksevia kuluja ja tutkimustoimia, on 450 miljoonaa euroa, josta juokseviin kuluihin osallistutaan enintään 10 miljoonan euron osuudella. Jos osaa juokseviin kuluihin tarkoitetusta osuudesta ei käytetä, se voidaan käyttää tutkimustoimiin.

(18) Asetus (EY, Euratom) N:o 2343/2002.

(19) Asetuksen (EY) N:o 72/2008 liitteenä olevan yhtiöjärjestyksen 11 artiklan 6 kohdan b alakohta.

(20) Asetuksen (EY) N:o 72/2008 liitteenä olevan yhtiöjärjestyksen 13 artiklan 1 kohdan mukaan ”ENIAC-yhteisyrityksen julkaisemien ehdotuspyyntöjen perusteella valittujen hankkeiden julkisen rahoituksen on koostuttava ENIAC-osakasvaltioiden kansallisista rahoitusosuuksista ja/tai ENIAC-yhteisyrityksen rahoitusosuudesta. Tähän aloitteeseen perustuva julkinen tuki ei rajoita soveltuvien prosessuaalisten ja aineellisten valtiontukisääntöjen noudattamista.”

(21) Kreikka osallistui vuosien 2008, 2009 ja 2010 ehdotuspyyntöjen ENIAC-hankkeisiin yhteensä 9,7 miljoonan euron budjetilla (varoista 4,4 miljoonaa euroa kansallisia varoja, 1,6 miljoonaa euroa yhteisyrityksen osuudesta ja loput hankkeen osallistujilta).

(22) Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä 11 päivänä heinäkuuta 2006 annetun neuvoston asetuksen (EY) N:o 1083/2006 (EUVL L 210, 31.7.2006, s. 25) 54 artiklan 5 kohdan mukaan ”rahastoista osarahoitettuihin menoihin ei voida antaa tukea muista unionin rahoitusvälineistä”.

(23) Tilintarkastustuomioistuimen kertomus ENIAC-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (EUVL C 368, 16.12.2011, s. 48), kohta 25.

LIITE ENIAC-yhteisyritys (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 187 artikla) Yhteisyritys on unionin elin, ja Euroopan parlamentti myöntää sen talousarvion toteuttamista koskevan vastuuvapauden ottaen kuitenkin huomioon erityispiirteet, jotka johtuvat siitä, että yhteisissä teknologia-aloitteissa on kyse julkisen ja yksityisen sektorin kumppanuuksista, ja etenkin siitä, että yksityinen sektori osallistuu niiden toteuttamiseen. ENIAC-yhteisyritys perustettiin 20 päivänä joulukuuta 2007 annetulla neuvoston asetuksella (EY) N:o 72/2008 (EUVL L 30, 4.2.2008, s. 21). Yhteisyrityksen toimivaltuudet (neuvoston asetus (EY) N:o 72/2008) Tavoitteet ENIAC-yhteisyritys myötävaikuttaa Euroopan unionin seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöönpanemiseen sekä Yhteistyö-erityisohjelman aihealueeseen ”Tieto- ja viestintäteknologia”. Yhteisyrityksen tavoitteena on erityisesti: — määritellä ja toteuttaa tutkimusohjelma nanoelektroniikka-alan avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä mahdollistaa uusien markkinoiden ja yhteiskunnallisten sovellusten syntyminen — tukea tutkimusohjelman toteuttamiseksi tarvittavia toimia (jäljempänä ’t&k-toimia’) erityisesti myöntämällä rahoitusta kilpailuun perustuvien ehdotuspyyntöjen perusteella valittujen hankkeiden osallistujille — edistää julkisen ja yksityisen sektorin välistä kumppanuutta, jolla pyritään käynnistämään ja yhdistämään unionin tasoisia, kansallisia ja yksityisiä toimia, lisäämään nanoelektroniikka-alaan kohdistuvien t&k-investointien kokonaismäärää ja edistämään yhteistyötä julkisen ja yksityisen sektorin välillä — varmistaa nanoelektroniikka-alan yhteisten teknologia-aloitteiden tuloksellisuus ja kestävyys — aikaansaada eurooppalaisten t&k-toimien synergiaa ja koordinointia nanoelektroniikka-alalla, mukaan luettuna alalla parhaillaan valtioiden välisissä t&k-ohjelmissa (EUREKA) toteutettavan toiminnan vähittäinen liittäminen ENIAC-yhteisyritykseen. Hallinto Osakkaat Vuoden 2011 lopussa ENIAC-yhteisyrityksen osakkaita olivat: nanoelektroniikka-alan toimijoita edustava AENEAS, Euroopan unioni, jota edustaa komissio, sekä ENIAC-osakasvaltiot (Alankomaat, Belgia, Espanja, Irlanti, Italia, Itävalta, Kreikka, Latvia, Norja, Puola, Portugali, Ranska, Romania, Ruotsi, Saksa, Slovakia, Suomi, Tšekki, Unkari, Viro ja Yhdistynyt kuningaskunta). Hallintoneuvosto Hallintoneuvostoon kuuluu ENIAC-yhteisyrityksen osakkaiden edustajia ja teollisuus- ja tutkimuskomitean puheenjohtaja. Hallintoneuvostolla on yleinen vastuu ENIAC-yhteisyrityksen toiminnasta, ja se valvoo sen toimien toteuttamista. Julkisten tahojen neuvosto Julkisten tahojen neuvosto koostuu ENIAC-yhteisyrityksen osakasvaltioiden julkisista tahoista. Teollisuus- ja tutkimuskomitea AENEAS nimittää teollisuus- ja tutkimuskomitean jäsenet. Toimitusjohtaja Toimitusjohtaja vastaa ENIAC-yhteisyrityksen päivittäisestä johtamisesta ja on yhteisyrityksen laillinen edustaja. Ulkoinen tarkastus Tilintarkastustuomioistuin. Vastuuvapauden myöntävä viranomainen Euroopan parlamentti myöntää neuvoston suosituksesta. Yhteisyrityksen resurssit vuonna 2011 Talousarvio Varainhoitovuoden 2011 hyväksytty talousarvio (euroa): Maksusitoumukset Maksut OSASTO I – Henkilöstö 1 488 801,72 1 488 801,72 OSASTO II – Hallinto 1 142 898,28 1 142 898,28 OSASTOT I JA II YHTEENSÄ 2 631 700,00 2 631 700,00 OSASTO III – Toiminta 63 646 170,00 32 426 000,00 OSASTOT I, II ja III YHTEENSÄ 66 277 870,00 35 057 700,00 Henkilöstö 31. joulukuuta 2011 Varainhoitovuoden 2011 täytettyjä toimia henkilöstötaulukossa 31.12.2011 Väliaikainen henkilöstö 6 6 Sopimussuhteiset työntekijät 7 7 Henkilöstö yhteensä 13 13 Henkilöstön tehtävät jakaantuvat seuraavasti: — operatiiviset tehtävät 6 — hallinnolliset tehtävät 4 — sekalaiset tehtävät 3 Toiminta ja palvelut vuonna 2011 A EDISTYMINEN OPERATIIVISTEN TAVOITTEIDEN SAAVUTTAMISESSA Tutkimusohjelman perustaminen Vuonna 2011 rahoitukseen valittujen hankkeiden tukikelpoisten kulujen kokonaismäärä oli yli miljardi euroa. Ne kattoivat kaikki monivuotisessa strategiasuunnitelmassa määritellyt t&k-alat. Rahoituksen myöntäminen osallistujille ENIAC-yhteisyritys on toimintansa aloittamisen jälkeen myöntänyt 171,6 miljoonaa euroa osallistujille (vuoden 2010 lopussa määrä oli 109,3 miljoonaa euroa). Vuonna 2011 lisäys oli 85 prosenttia vuodessa, mikä osoittaa, että ENIAC-yhteisyritys on edistynyt merkittävästi. Nanoelektroniikka-alaan kohdistuvien t&k-investointien määrän lisääminen Noin 47 prosenttia niistä kaikkiaan noin 3 700 tutkijasta, jotka osallistuivat nanoelektroniikan alan t&k-toimiin vuonna 2012, tulevat jatkossa työskentelemään ENIAC-yhteisyrityksen rahoitukseen valituissa hankkeissa; tämä luo synergiaa ja lisää koordinointia eurooppalaisten t&k-toimien alalla. ENIAC-yhteisyritys koordinoi toimintaansa pääasiassa EUREKA-klusterin (CATERNE) kanssa, osallistuen European Nanoelectronics Forum -tapahtuman järjestämiseen. Pk-yritysten osallistumisen edistäminen Pk-yritykset ovat enemmistönä ENIAC-yhteisyrityksen hankkeissa: niiden osuus osallistujaorganisaatioista on 40,7 prosenttia (30,5 prosenttia on yliopistoja ja tutkimuslaitoksia ja 28,8 prosenttia suuria teollisuusyrityksiä). B TOIMINNALLINEN SUORITUSKYKY ENIAC-yhteisyrityksen osakasvaltiot eivät muuttuneet vuonna 2011. Organisaatio kehittyi merkittävästi: — siirryttiin White Atrium -rakennukseen, asennettiin käyttöön uudet toimistotilat ja tietotekniikkainfrastruktuuri — rekrytoitiin ja integroitiin uusia tiiminjäseniä — siirryttiin joustavasti CIRCABC-keskuksen käyttöön — järjestettiin organisaation asiakirjahallinto — laadittiin uusia menettelyä organisaation uusia tehtäviä varten — edistyttiin avustussopimuksen päätökseensaamisessa — suoritettiin ja kirjattiin yli 1 400 maksua taloudellisen riippumattomuuden saavuttamisen jälkeen — suoritettiin ensimmäiset tekniset arvioinnit käynnissä olevien hankkeiden osalta — julkaistiin ja toteutettiin kaksi ehdotuspyyntömenettelyä vuoden aikana — täsmennettiin keskeiset suoritusindikaattorit ja raportoitiin niistä — järjestettiin suuria julkisia tapahtumia, laadittiin pienimuotoisia julkaisuja ja myönteistä huomiota saaneita lehdistötiedotteita. VUODEN 2011 TALOUSARVION TOTEUTTAMINEN ENIAC-yhteisyritys oli sitonut vuoden loppuun mennessä kaikki määrärahat hankkeisiin, jotka perustuivat vuoden 2011 ehdotuspyyntöihin _1 (ehdotuspyyntö 4) ja _2 (ehdotuspyyntö 5), ja se oli suorittanut 48,09 prosenttia toimintaan liittyvistä maksuista. Lähde: Yhteisyrityksen toimittamat tiedot.